b'\n_START_ARTICLE_\nNikolai Vatutin\n_START_SECTION_\nTausta\n_START_PARAGRAPH_\nNikolai Vatutin syntyi Voronezin l\xc3\xa4\xc3\xa4niss\xc3\xa4 (nykyinen Kurskin l\xc3\xa4\xc3\xa4ni) maanty\xc3\xb6l\xc3\xa4isperheeseen._NEWLINE_H\xc3\xa4n liittyi puna-armeijaan vuonna 1920, jolloin Ven\xc3\xa4j\xc3\xa4n sis\xc3\xa4llissota oli viel\xc3\xa4 k\xc3\xa4ynniss\xc3\xa4. H\xc3\xa4n taisteli Ukrainassa toimivia Nestor Makhnon johtamia anarkisteja vastaan. Vuonna 1921 h\xc3\xa4n liittyi kommunistiseen puolueeseen ja eteni keskijohdon teht\xc3\xa4viss\xc3\xa4. Vuodesta 1926 vuoteen 1936 h\xc3\xa4n vuoroon johti eri yksik\xc3\xb6it\xc3\xa4 ja vuoroon opiskeli muun muassa Frunzen sotilasakatemiassa ja yleisesikuntaupseeriksi. Vuosien 1937\xe2\x80\x931938 aikana Lev Trotskin valtaan nostamat ja tsaarin armeijasta vallankumouksessa puolta vaihtaneet upseerit puhdistettiin pois puna-armeijan johtavilta paikoilta. T\xc3\xa4ss\xc3\xa4 yhteydess\xc3\xa4 avautui Vatutinille tie kenraalikuntaan. Vuonna 1938 h\xc3\xa4n sai divisioonankomentajan aseman ja p\xc3\xa4\xc3\xa4si Kiovan sotilasl\xc3\xa4\xc3\xa4nin yleisesikuntaan. Samaan aikaan h\xc3\xa4n ty\xc3\xb6skenteli ahkerasti kommunistisen puolueen teht\xc3\xa4viss\xc3\xa4, joka loi h\xc3\xa4nelle hyv\xc3\xa4t suhteet poliittisiin upseereihin.\n_START_SECTION_\nToinen maailmansota\n_START_PARAGRAPH_\nVuonna 1939 Vatutin suunnitteli Neuvostoliiton osuuden Puolan offensiivista. T\xc3\xa4ll\xc3\xb6in h\xc3\xa4n toimi puna-armeijan etel\xc3\xa4isen ryhm\xc3\xa4n esikuntap\xc3\xa4\xc3\xa4llikk\xc3\xb6n\xc3\xa4. Vuonna 1940 h\xc3\xa4n liitti Romanian Bessarabian Neuvostoliittoon Georgi \xc5\xbdukovin johtamassa operaatiossa. Molemmat operaatiot olivat rauhanomaisia, ilman taisteluja, mutta logistisesti opettavaisia. Vatutin nousi kenraaliluutnantiksi. H\xc3\xa4nest\xc3\xa4 tuli yleisesikunnan operatiivisen osaston p\xc3\xa4\xc3\xa4llikk\xc3\xb6. H\xc3\xa4n oli t\xc3\xa4h\xc3\xa4n liian kokematon, mutta Josif Stalinin suosiossa, jollaisia kenraaleja ei kovin montaa tuohon aikaan ollut. H\xc3\xa4n oli osin vastuussa Neuvostoliiton heikosta valmiudesta vastata Saksan hy\xc3\xb6kk\xc3\xa4ykseen 22. kes\xc3\xa4kuuta 1941._NEWLINE_30. kes\xc3\xa4kuuta 1941 h\xc3\xa4nest\xc3\xa4 tuli Georgi \xc5\xbdukovin varakomentaja ja puna-armeijan luoteisrintaman esikuntap\xc3\xa4\xc3\xa4llikk\xc3\xb6. H\xc3\xa4n osoitti t\xc3\xa4\xc3\xa4ll\xc3\xa4 taistelunjohto-osaamisensa. H\xc3\xa4n pyrki valikoimaan osaavimmista alaisistaan uusia johtajia ja kouli heit\xc3\xa4. H\xc3\xa4nen puolustuksensa perustui hy\xc3\xb6kk\xc3\xa4ykseen._NEWLINE_Vuonna 1942 h\xc3\xa4nest\xc3\xa4 tehtiin Brjanskin rintaman (my\xc3\xb6hemmin Vorone\xc5\xbein rintama) komentaja ja h\xc3\xa4n toimi puna-armeijan komentajana Kurskin taistelussa. Rintama uudelleen nimettiin 1. Ukrainan rintamaksi ja lokakuussa 1943 Vatutin johti Kiovan vapautustaistelua.\n_START_SECTION_\nSalamurhan uhri\n_START_PARAGRAPH_\nVatutin j\xc3\xa4i natsien aseistaman Ukrainan kapinallisarmeijan v\xc3\xa4ijytykseen kaukana rintaman takana 28. helmikuuta 1944 ja kuoli saamiinsa vammoihin 14. huhtikuuta.'